મેષ: સંવત ૨૦૭૨ના નૂતન વર્ષના સુપ્રભાતે આપનો રાશિ અધિપતિ મંગળ છઠ્ઠા ભાવે કન્યા રાશિથી પોતાનું ભ્રમણ શરૂ કરે છે અને વર્ષના અંતે ધન રાશિમાં ભાગ્યજીવનમાં જોવા મળે છે, જ્યારે ધનેશ શુક્ર વર્ષારંભે કન્યા રાશિથી પોતાનું ભ્રમણ શરૂ કરે છે અને રાશિ ચક્ર પૂર્ણ કરી વર્ષના અંતે આઠમાભાવે વૃશ્ચિક રાશિમાં જોવા મળે છે. તુલા રાશિમાં રહેલા સૂર્ય-બુધ વર્ષાન્તે ફરી સપ્તમભાવે તુલા રાશિમાં જોવા મળે છે. ચંદ્ર રાશિચક્રનાં અનેક ચક્કરો કાપીને વર્ષાન્તે ૭મા ભાવે તુલા રાશિમાં જ જોવા મળે છે. ભાગ્યેશ ગુરુ મહારાજ પંચમભાવે સિંહ રાશિથી આગળ વધી વર્ષાંતે એકભાવ બદલીને છઠ્ઠાભાવે કન્યા રાશિમાં જોવા મળે છે. કર્મેશ અને લાભેશ શનિ મહારાજ વર્ષ દરમિયાન રાશિ કે ભાવ બદલ્યા વિના વૃશ્ચિક રાશિમાં આઠમા ભાવમાં જ જોવા મળે છે. વર્ષના આરંભે કન્યા રાશિમાં રહેલ રાહુ અને મીન રાશિમાં રહેલ કેતુ વક્ર ગતિથી વર્ષના અંતે રાહુ સિંહ રાશિમા પાંચમે તથા કેતુ કુંભ રાશિમાં અગિયારમા ભાવે જોવા મળે છે.